Mat 12:20 ‘n Geknakte riet sal Hy nie verbreek nie, en ‘n lamppit wat rook, sal Hy nie uitblus nie, totdat Hy die reg tot oorwinning uitbring.
Niks op aarde is so waardeloos as ’n geknakte riet nie, want dit is onbruikbaar, maar die Here sê in Sy woord, Hy sal die geknakte riet nie verbreek nie. Baie mense loop egter soos geknakte riete rond, want hulle voel so waardeloos en onbruikbaar in die samelewing. Hulle selfbeeld en selfwaarde is iewers tussen die vloer en die politoer vasgetrap.
Net so ook sal die Here die rokende lamppit nie uitblus nie. Deur die hartseer van die lewe is daar soveel mense wat hul lewensvlam verloor het en loop tussen ons rond soos rokende lamppitte. Hulle voel dat hulle ’n oorlas vir andere is en dat niemand vir hulle omgee nie.
Die Here gee om vir al die miljoene geknakte riete en rokende lamppitte op die planeet, en Hy staan gereed om hulle saak namens hulle op te neem sodat Hy hulle weereens in ere kan herstel. Hy het gekom om die geknakte riete van die ashope van die lewe op te tel sodat Hy hulle selfwaarde en selfbeeld weer kan herstel; en om weereens nuwe geestelike paraffien in die menslike lampe te gooi sodat hul lewensvlam weer helde kan skyn.